Sensorveiledning SEU2502 Høst 2020

En god oppgave har en god struktur: En innledning med problemstilling, en hoveddel med analyse og drøfting samt en konklusjon. Det forventes at oppgaven er godt disponert, dvs. inneholder tematiske avsnitt i en logisk rekkefølge.
Det vektlegges at kandidater viser god oversikt over pensum og evner å trekke ut relevante deler av pensumlitteraturen i besvarelsen. Bruk av få kilder gir ikke oppgavens innhold den nødvendige teoretiske og empiriske tyngde og begrenser muligheten for å belyse problemstillingen fra ulike perspektiver.
Det forventes at kandidater forklarer og viser god forståelse av Brubakers teori som oppgaveteksten spør etter, dvs. de tre faktorene som Brubaker mener har en sentral betydning for utformingen av staters minoritetspolitikk:
· Nasjonale minoriteter
· Nasjonaliserende stat
· Eksternt hjemland
Oppgaven spør også etter internasjonale organisasjoners rolle i utformingen av statenes minoritetspolitikk. I den forbindelse bør relevante organisasjoner nevnes; EU (Københavnkriteriene), Europarådet (Rammekonvensjonen), OSSE.
[bookmark: _GoBack]Oppgaven ber kandidaten velge fire land fra pensum, og drøfte hvordan de tre faktorene i Brubakers teori samt press fra internasjonale organisasjoner påvirker og har påvirket utformingen av landenes minoritetspolitikk siden 1989. En god oppgave presenterer presis empiri som underbygger hvordan de fire faktorene virker i hvert av de valgte landene. Særdeles gode besvarelser setter de fire elementene i sammenheng og drøfter hvordan de påvirker hverandre. Minoritetsrettighetene kan komme til uttrykk som kun anti-diskrimineringslover eller som kollektive rettigheter og kan kategoriseres som liberal eller illiberal. Gode besvarelser får fram forskjellene mellom disse kategoriene og anvender dem på de valgte tilfellene.
